Pa van vermiste Noorweër wil sélf leidrade in SA kom opvolg | Maroela Media
Marie en haar pa, Atle. (Foto: Facebook)
Die pa van 'n Noorweegse student wat verlede jaar in Sedgefield in die Wes-Kaap vermis geraak het, glo vas daar is leidrade op haar foon wat lig kan werp op haar raaiselagtige verdwyning.
Marie Ostbo (21) het op 18 April verdwyn terwyl sy saam met 'n buitelandse studentegroep op dié Wes-Kaapse dorpie vertoef het. Sy het volgens die polisie net ná 18:00 saam met die groep op die strand gaan stap. Sommige studente het Ostbo glo net voor 19:00 laas op die strand, sowat 100 m van waar die groep tuisgaan, opgemerk. Sy was geklee in 'n paar blou jeans en 'n wit T-hemp.
Die polisie het destyds haar selfoon, 'n hoed en skoene op die strand gevind in die omgewing waar sy vermis geraak het. 'n Uitgebreide soektog het egter geen teken van haar opgelewer nie.
Haar pa, Atle Ostbo, het aan Rapport gesê hy glo dat Sean Kelly, die man wat vroeër in Sedgefield in hegtenis geneem is in verband met die moord op sy buurvrou, Noreen Hampson, die man is in een van die laaste video's wat sy dogter geneem het.
Ostbo het volgens Rapport gesê die Noorweegse misdaadondersoekdiens Kripos het sedertdien die wagwoord van Marie se selfoon ontsyfer en video's en foto's daarop ontsluit. In een video verskyn 'n paartjie, twee Switsers wat saam met haar op toer was, asook 'n man met 'n hond. Ostbo glo Kelly is dié man met die hond in die video.
Hy wil nou glo sélf na Suid-Afrika reis om leidrade op te volg. Ostbo wou vandeesweek nie verder kommentaar lewer oor die moontlike verwikkelinge nie en het aan Maroela Media gesê hy is bevrees dit kan die ondersoek na Marie se verdwyning belemmer.
Hy het wel op sy Facebook-bladsy geskryf dit lyk of die ondersoek nie "in Noorweë of Suid-Afrika ernstig opgeneem word nie".
Kapt. Malcolm Pojie, polisiewoordvoerder, het gesê die ondersoek na Marie se verdwyning duur steeds voort.
"Haar selfoon is vir ontleding aan die Noorweegse polisie gestuur. Volgens die ondersoekspan is geen beeldmateriaal van 'n man wat met 'n hond stap, gevind of ingedien nie.
"Daar was tydens haar verdwyning gerugte oor 'n verdagte man wat op dieselfde dag in die omgewing waar Marie laaste gesien is, met sy hond gestap het. Hierdie, asook ander leidrade én bespiegelings is opgevolg en het niks opgelewer nie.
"Geen bewys of bewysstuk is gevind wat op enige vuil spel dui nie," het Pojie gesê.
Volgens hom kon die polisie ook geen verbintenis tussen Marie se verdwyning en die Hampson-moordbeskuldigde kry nie.
"Daar is deurlopende kontak met die Noorweegse ambassade en die Noorweegse polisie, wat op hulle beurt direk met Marie se familie praat," het Pojie gesê.
wonder ook maar net of ons polisie/speurders baie moeite doen….oor die algemeen
…geen bewys of bewysstukke is gevind wat op enige vuil spel dui nie… Is dit nie genoeg dat sy nooit gevind is nie? Klink vir my na vuil spel
Ek stem saam….en dat haar foon ensv gevind is , maar sy is weg…..geen mens verdwyn net nie!!! Haar arme pa en geliefdes…..
So 'n onverklaarbare verdwyning kan enige ouer knak. Arme pa (en ma) van hierdie meisie.
Dis net vreemd dat dat sy verdwyn sonder 'n geluid. Mense was mos naby haar met die verdwyning. Dis nogal 'n raaisel.